‘ธกส.’ช่วยเกษตรกร ลดน้ำมัน50สต./ลิตร
ธ.ก.ส.มอบส่วนลดให้เกษตรกรใช้บัตรสินเชื่อรูดซื้อน้ำมัน ปตท. ลิตรละ 50 สตางค์
16 ก.ค. 2558

ธ.ก.ส.มอบส่วนลดให้เกษตรกรใช้บัตรสินเชื่อรูดซื้อน้ำมัน ปตท. ลิตรละ 50 สตางค์ 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า  ธนาคารทำบันทึกข้อตกลงความร่วมมือโครงการส่วนลดพิเศษเพื่อซื้อน้ำมัน ปตท. โดยเกษตรกรที่มีบัตรสินเชื่อทั้ง 4 ล้านบัตร สามารถรูดซื้อน้ำมันที่ปั๊ม ปตท. จะได้ส่วนลดน้ำมันลิตรละ 50 สตางค์  และส่วนลดเมื่อซื้อผลิตภัณฑ์อื่นอีก 10% จากปั๊ม ปตท.ทั่วประเทศ ตั้งแต่วันที่ 15 ก.ค.-30 พ.ย.นี้
ทั้งนี้ ปตท.ขอสงวนสิทธิจำกัดวงเงินการเติมน้ำมันเพื่อให้ส่วนลดไม่เกิน 3 หมื่นบาท/บัตร ตลอดช่วงโปรโมชั่น
นายลักษณ์ กล่าวต่อว่า ปัจจุบันมีเกษตรกรที่ใช้บัตรสินเชื่อเพื่อซื้อปัจจัยการผลิต ได้แก่ เมล็ดพันธุ์พืช ปุ๋ย ยาฆ่าแมลง และข้าวสารอยู่ราว 2 ล้านบัตร ที่มียอดใช้จ่ายผ่านบัตรจริงคิดเป็นเงินหมุนเวียนในปีก่อนกว่า 3.3 หมื่นล้านบาท โดยพบว่ายอดการใช้จ่ายดังกล่าวมีการใช้ซื้อน้ำมันราว 5,000 ล้านบาท คิดเป็น 15% ของยอดใช้จ่ายทั้งหมดและ ธ.ก.ส.เตรียมเซ็นสัญญากับปั๊มพีทีอีกในเร็วๆ นี้ คาดว่าจะช่วยเกษตรกรประหยัดเงินได้ราว 90 ล้านบาท/ปี